KOMISSION PÄÄTÖS N:o 1751/94/EHTY,

tehty 15 päivänä heinäkuuta 1994,

lopullisen polkumyyntitullin käyttöön ottamisesta Brasiliasta, Puolasta, Venäjältä ja Ukrainasta peräisin olevan hematiittiharkkoraudan tuonnissa

EUROOPAN YHTEISÖJEN KOMISSIO, joka

ottaa huomioon Euroopan hiili- ja teräsyhteisön perustamissopimuksen,

ottaa huomioon polkumyynnillä muista kuin Euroopan hiili- ja teräsyhteisön jäsenvaltioista tapahtuvalta tuonnilta suojautumisesta 29 päivänä heinäkuuta 1988 annetun komission päätöksen N:o 2424/88/EHTY(1) ja erityisesti sen 12 artiklan,

on ilmoittanut asiasta EY-Puola-assosiointineuvostolle yhteisön ja Puolan välisen Eurooppa-sopimuksen 33 artiklan mukaisesti ja ratkaisua ei ole tässä yhteydessä löytynyt,

on kuullut neuvoa-antavaa komiteaa mainitun päätöksen mukaisesti,

sekä katsoo, että

A. VÄLIAIKAISET TOIMENPITEET

1. Komissio otti päätöksellä N:o 67/94/EHTY(2) käyttöön väliaikaisen polkumyyntitullin Brasiliasta, Puolasta, Venäjältä ja Ukrainasta peräisin olevan hematiittiharkkoraudan tuonnissa.

2. Komissio jatkoi päätöksellä N:o 1022/94/EHTY(3) väliaikaisten toimenpiteiden voimassaoloaikaa kahdella kuukaudella.

B. MENETTELYN JATKO

3. Väliaikaisen polkumyyntitullin käyttöönoton jälkeen puolalaiset ja venäläiset viejät, Ukrainan viranomaiset sekä yhteisön valimoja edustavat järjestöt pyysivät tulla komission kuulemiksi, mihin niille annettiin tilaisuus; ne ovat myös esittäneet huomautuksia esitellen näkökantansa, jotka otettiin huomioon silloin, kun ne katsottiin aiheellisiksi.

4. Osapuolille on niiden pyynnöstä ilmoitettu niistä keskeisistä tosiasioista ja huomioista, joiden perusteella päätettiin suositella lopullisten toimenpiteiden käyttöön ottamista ja väliaikaisen tullin vakuutena olevien määrienlopullista kantamista. Niille myönnettiin myös määräaika, jonka kuluessa ne voivat tehdä niille toimitettuja tietoja koskevia huomautuksia.

5. Osapuolten tällä tavoin suullisesti tai kirjallisesti esittämät huomautukset tutkittiin ja tarvittaessa komission päätelmiä muutettiin niiden huomioon ottamiseksi.

C. SAMANKALTAINEN TUOTE

6. Eräät yhteisön valimot ja yhdistykset (kyseisen tuotteen käyttäjät) esittivät, että yhteisön tärkein tuottaja käyttää harkkovalurautansa valmistuksessa muita raaka-aineita kuin hematiittia, että tätä tuotetta ei voi käyttää samoihin tarkoituksiin kuin hematiitista tuotettua tuotua harkkorautaa ja että tämän tuottajan valmistama harkkorauta ja tuotu harkkorauta eivät ole samankaltaisia tuotteita päätöksen N:o 2424/88/EHTY 2 artiklan 12 kohdassa tarkoitetussa merkityksessä. Ne myös väittivät, että tällä perusteella kyseinen tuottaja olisi jätettävä yhteisön tuottajien luettelon ulkopuolelle ja että menettely olisi päätettävä.

Komissio vahvisti, että vaikka tärkein yhteisön tuottaja käyttääkin harkkoraudan valmistuksessa muita raaka-aineita kuin hematiittia, sen tuotteella on samat fysikaaliset, tekniset ja kemialliset perusominaisuudet kuin hematiitista valmistetulla harkkoraudalla ja että käytettävissä olevat todisteet osoittavat, että tuotteet ovat keskenään vaihdettavissa. Niitä pidetään siis mainitun päätöksen 2 artiklan 12 kohdan mukaisina samankaltaisina tuotteina.

Olisi myös täsmennettävä, että käsitettä "hematiittiharkkorauta", joka on kuitenkin johdettu sen rautamalmin nimestä, josta se tavallisesti tuotetaan, toisin sanoen hematiitista (erityisesti harkkoraudan tuotannossa käytetystä mineraalista), käytetään myös yleisesti erotettaessa tämän kaltainen raakarauta pallografiittivaluraudasta, jolla on hyvin erilaisia teknisiä ja kemiallisia ominaispiirteitä. Hematiittiharkkorautaa kutsutaan myös 'harmaaksi valuraudaksi'.

Tämän vuoksi komissio vahvistaa komission päätöksessä N:o 67/94/EHTY esitetyt samankaltaisten tuotteiden laatua koskevat päätelmänsä.

D. POLKUMYYNTI

7. Väliaikaisten toimenpiteiden käyttöön ottamisen jälkeen polkumyynnistä ei esitetty uusia väitteitä.

Näin ollen kyseisien Brasiliasta, Puolasta, Venäjältä ja Ukrainasta peräisin olevien tuotteiden tuontia koskeva polkumyynnin alustava määritys vahvistetaan.

E. HAITTA

8. Ukrainan viranomaiset toimittivat tutkimusajanjaksoa edeltävää vientiä koskevat tiedot, jotka eivät aiheuttaneet muutoksia yhteisön teollisuudelle aiheutunutta haittaa koskevaan määritykseen (päätöksen N:o 67/94/EHTY johdanto-osan 28-46 kappale).

Koska uusia todisteita yhteisön teollisuudelle aiheutuneesta haitasta ja sen syistä ei esitetty, komissio vahvistaa päätöksessä N:o 67/94/EHTY vahvistetun haittaa koskevan päätelmän.

F. YHTEISÖN ETU

9. Euroopan valimoalan yhdistysten komitea sekä Saksan ja Ison-Britannian valimoalan yhdistykset esittivät, että hematiittiharkkoraudan osalta väliaikaisten polkumyyntitoimenpiteiden käyttöön ottaminen muuttuvan tullin muodossa oli jo nostanut kyseisen tuotteen hinnan sellaiselle tasolle, että yhteisön valimot voisivat sen vuoksi menettää kilpailuetunsa maailmanmarkkinoilla, mikä voisi aiheuttaa paljon enemmän valimoalan työpaikkojen menetyksiä kuin yhteisön raakaraudan tuottajille olisi aiheutunut, jos komissio ei olisi toteuttanut suojatoimenpiteitä.

Esitetyt väitteet koskivat muun muassa valimojen käyttämän jäteraudan (harmaan valuraudan valmistuksessa hematiitin korvikkeena tai lisänä käytettävä raaka-aine) suuria hinnan korotuksia sekä autoteollisuuden voimakasta painostusta valimoja kohtaan näiden hintojen alentamiseksi.

10. Ottaakseen huomioon valimojen esittämät olennaisen tärkeät huomiot ja valimojen puolesta komissio sitoutui neuvottelemaan aktiivisesti mainittujen yhdistysten kanssa aiheellisen ja tasapainoisen päätöksen aikaansaamiseksi yhteisön edun osalta.

11. Valimoalan yhdistysten toimittamien tietojen perusteella voitiin tehdä seuraavat päätelmät:

yhteisön valimojen kokonaistuotanto oli 8 824 000 tonnia vuonna 1990, 8 706 000 tonnia vuonna 1991 ja 8 181 000 tonnia vuonna 1992;

harmaan valuraudan (hematiittiharkkoraudasta valmistettava tuotetyyppi) tuotanto oli 5 890 000 tonnia vuonna 1990, 5 728 000 tonnia vuonna 1991 ja 5 345 000 tonnia vuonna 1992.

Harmaan valuraudan tuotannon prosentuaalinen osuus oli siis 67 prosenttia vuonna 1990 ja 66 prosenttia vuosina 1991 ja 1992.

Alan työntekijöiden kokonaislukumäärä oli 160 130 vuonna 1990, 167 597 vuonna 1991 ja 152 553 vuonna 1992.

Käytettävissä olevien todisteiden perusteella komissio oletti, että harmaan valuraudan tuotantoon osallistui 66 P67 prosenttia mainitusta työvoimasta.

Vuonna 1993, väliaikaisten toimenpiteiden voimaantuloa edeltävänä vuonna, valimojen käyttämän jäteraudan hinta nousi jatkuvasti, ja hinnan kohoaminen vaikuttaa keskeytyneen vasta vähän aikaa sitten.

Komissiolle toimitettujen tietojen mukaan jäteraudan hinta Saksassa nousi vuonna 1993, tammikuun 93 ecusta tonnilta 117 ecun tonnilta joulukuussa 1993. Samankaltaisia hinnan kohoamisia rekisteröitiin Ranskassa (92:sta 109 ecuun tonnilta), Italiassa (102:sta 135 ecuun tonnilta) ja Yhdistyneessä kuningaskunnassa (80:stä 120 ecuun tonnilta).

Saman vuoden kuluessa hematiittiharkkoraudan hinta laski hieman Saksassa (236:sta 234 ecuun tonnilta) ja Ranskassa (208:sta 190 ecuun tonnilta); Italiassa hinta pysyi vakaana (noin 176 P177 ecua tonnilta) ja nousi hieman Yhdistyneessä kuningaskunnassa (158:sta 168 ecuun tonnilta).

Lisäksi tiedoista käy ilmi, että hematiittiharkkorauta muodosti valimoalan tuotteiden valmistuskustannuksista Saksassa 8,3 prosenttia, Ranskassa 15 prosenttia, Italiassa 11 prosenttia ja Yhdistyneessä kuningaskunnassa 3,5 prosenttia.

12. Näissä olosuhteissa komissio päätteli, että 149 ecun vähimmäishinnan (cif-hinta vapaasti yhteisön rajalla) käyttöön ottaminen kyseisistä maista peräisin olevan hematiittiharkkoraudan tuonnissa ei vaikuta negatiivisesti yhteisön valimoiden tuotantokustannuksiin.

Hematiittiharkkorautamarkkinoiden tämänhetkinen hintataso selittynee pääasiallisesti yhä suuremmalla pulalla hematiitin lisänä tai osittain korvikkeena käytettävästä rautajätteestä. Tilanteen voi olettaa jatkuvan tällaisena ottaen huomioon teräksentuotannossa käytettävien sähköisten uunien lisääntyvän käytön, sillä kyseisissä uuneissa käytetään enemmän rautajätettä kuin perinteisissä masuuneissa. Näin ollen tämä pula näkyy raakaraudan kysynnän kasvuna.

Näissä olosuhteissa voidaan päätellä, että lopullisten toimenpiteiden, jotka ovat samankaltaiset kuin väliaikaiset toimenpiteet, käyttöön ottaminen ei vaikuta negatiivisesti asianomaisen tuotteen loppukäyttäjiin ja että toimenpiteet muodostavat yhteisön hematiitin tuottajille eräänlaisen suojaverkon siltä varalta, että asianomaisten viejämaiden polkumyyntimenettely uudelleen aiheuttaisi merkittävää haittaa yhteisön teollisuudelle.

13. Näin ollen komissio vahvistaa alustavat määrityksensä, joiden mukaan yhteisön etu edellyttää suojatoimenpiteiden käyttöön ottamista Brasiliasta, Puolasta, Venäjältä ja Ukrainasta peräisin olevan hematiittiharkkoraudan tuontia vastaan.

14. Koska asianomaisen tuotteen markkinat ovat kehittymässä ja koska yhteisö haluaa suojella loppukäyttäjiensä kilpailukykyä, on tarpeen valvoa tarkoin tulevaa kehitystä ja mahdollisia negatiivisia vaikutuksia loppukäyttäjiin sekä, päätöksen N:o 2424/88/EHTY 14 artiklan määräysten mukaisesti, huolehtia, että uusi tutkimus suoritetaan tarpeen vaatiessa.

G. SITOUMUKSET

15. Komissio sai sitoumustarjouksen, päätöksen N:o 2424/88/EHTY 10 artiklan 2 kohdassa tarkoitetussa merkityksessä, asianomaisen tuotteen puolalaisilta tuottajilta.

Tarjouksessa esitetään 149 ecun vähimmäishinnan käyttöön ottamista (cif vapaasti yhteisön rajalla).

Ottaen huomioon periaatteen, jonka mukaan kaikkia hematiittiharkkoraudan tuottajia ja viejiä kyseisissä maissa kohdellaan tasa-arvoisesti, ja että ehdotetuilla toimenpiteillä on tässä tapauksessa sama vaikutus kuin vähimmäishintasitoumuksella, mutta ilman valvontaan liittyviä vaikeuksia, komissio päätti jäsenvaltioiden kanssa neuvoteltuaan, että tässä yksittäistapauksessa ei ollut syytä hyväksyä sitoumustarjousta.

H. LOPULLISET TOIMENPITEET

16. Koska komission väliaikaiset päätelmät on hyväksytty, lopullisten toimenpiteiden olisi oltava samat kuin väliaikaisella päätöksellä käyttöön otetut,

ON TEHNYT TÄMÄN PÄÄTÖKSEN:

1 artikla

1. Otetaan käyttöön lopullinen polkumyyntitulli tuotaessa yhteisöön CN-koodiin 7201 10 19 kuuluvaa, Brasiliasta, Puolasta, Venäjältä ja Ukrainasta peräisin olevaa hematiittiharkkorautaa.

2. Tullin määrä on sama kuin 149 ecun hinnan tonnilta ja hyväksytyn tullausarvon (vapaasti yhteisön rajalla) välinen ero, jos tullausarvo on edellä mainittua hintaa pienempi.

3. Maksettavan tullin määritystä varten vähimmäishinta muutetaan kansalliseksi valuutaksi käyttäen vaihtokurssia, joka on vahvistettu samalla tavalla kuin tullausarvon laskemisessa käytetty kurssi.

4. Sovelletaan tulleista voimassa olevia säännöksiä.

2 artikla

1. Päätöksen N:o 67/94/EHTY mukaisesti väliaikaisen polkumyyntitullin vakuutena olleet määrät kannetaan lopullisesti käyttöön otetun tullin tasolla; lopullisesti käyttöön otetun polkumyyntitullin määrän ylittävältä osalta vakuutena olleet määrät vapautetaan.

2. Edellä 1 artiklan 4 kohdan määräyksiä sovelletaan myös väliaikaisesti määritettyjen määrien lopulliseen kantamiseen.

3 artikla

1. Tämä päätös tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.

2. Tämä päätös on uuden tutkimuksen kohteena päätöksen N:o 2424/88/EHTY 14 artiklan määräysten mukaisesti.

Tämä päätös on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 15 päivänä heinäkuuta 1994.

Komission puolesta

Leon BRITTAN

Komission jäsen

(1) EYVL N:o L 209, 2.8.1988, s. 18

(2) EYVL N:o L 12, 15.1.1994, s. 5

(3) EYVL N:o L 112, 3.5.1994, s. 19